A BIZOTTSÁG 572/2008/EK RENDELETE
(2008. június 19.)
az 1238/95/EK rendelet a Közösségi Növényfajta-hivatal részére fizetendő éves díj, a szakmai szempontok szerinti vizsgálattal kapcsolatos díjak és a fizetés módja tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közösségi növényfajta-oltalmi jogokról szóló, 1994. július 27-i 2100/94/EK tanácsi rendeletre (1) és különösen annak 113. cikkére,
a Közösségi Növényfajta-hivatal igazgatási tanácsával folytatott konzultációt követően,
mivel:
(1)
A Közösségi Növényfajta-hivatal részére fizetendő díjak tekintetében a 2100/94/EK tanácsi rendelet végrehajtási szabályairól szóló, 1995. május 31-i 1238/95/EK bizottsági rendelet (2) meghatározza a Közösségi Növényfajta-hivatal (a továbbiakban: Hivatal) részére fizetendő díjakat és e díjak mértékét.
(2)
A Hivatal pénzügyi tartalékai elérték azt a szintet, amely meghaladja a Hivatal folyamatos működésének biztosításához szükséges szintet. Ezért az éves díjat és a szakmai szempontok szerinti vizsgálatokkal kapcsolatos díjakat csökkentették. A Hivatal pénzügyi tartaléka mostanra a megfelelő szintre csökkent, a bevételt ennélfogva ismét olyan szintre kell emelni, amely a Hivatal kiegyensúlyozott költségvetéséhez elegendő. Ezért az éves díjat és a szakmai szempontok szerinti vizsgálatokkal kapcsolatos díjakat emelni kell.
(3)
Az új fajok tekintetében a dísznövények szakmai szempontú vizsgálatának díjcsoportjaival kapcsolatos tapasztalatok azt mutatják, hogy e díjcsoportok némelyikét módosítani kell.
(4)
A díjak vagy pótdíjak befizetésének megkönnyítése érdekében a Hivatal elnöke által meghatározandó feltételek és korlátozások mellett engedélyezni kell a kártyával történő fizetést.
(5)
Ezzel egyidejűleg az 1238/95/EK rendelet egészében az „ECU” szó helyébe az „EUR” szót kell léptetni.
(6)
Az 1238/95/EK rendeletet ezért ennek megfelelően módosítani kell.
(7)
Az e rendeletben előírt intézkedések összhangban vannak a Növényfajta-oltalmi Állandó Bizottság véleményével,
ELFOGADTA EZT A RENDELETET:
1. cikk
Az 1238/95/EK rendelet a következőképpen módosul:
1.
Az 1. cikk (2) bekezdésében az „ECU” szó helyébe az „EUR” lép;
2.
A 3. cikk (2) bekezdésének a), b) és c) pontja helyébe a következő szöveg lép:
„a)
a Hivatal részére EUR-ban kifizetendő, igazolt csekk átadása vagy utalványozása;
b)
átutalás EUR-ban a Hivatal valamely zsírószámlájára;
c)
átutalás a Hivatal valamely EUR-ban vezetett folyószámlájára; vagy
d)
kártyával történő fizetés.”
3.
A 7. cikk (1) bekezdésében, a 8. cikk (1) bekezdésében, a 10. cikk (1) bekezdése a), c) és d) pontjában, a 11. cikk (1) bekezdésében, a 13. cikk (3) bekezdésében, valamint a 14. cikk (2) és (4) bekezdésében az „ECU” helyébe az „EUR” lép;
4.
A 9. cikk (1) bekezdése helyébe a következő szöveg lép:
„1. A Hivatal a közösségi növényfajta-oltalmi jog jogosultjának (a továbbiakban: a jogosult) a közösségi növényfajta-oltalmi jog oltalmi idejének minden egyes évében 2009-re és az azt követő évekre 300 EUR éves díjat (a továbbiakban: éves díj) számít fel.”
5.
Az 1238/95/EK rendelet I. mellékletének helyébe e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Rendelkezéseit 2009. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. június 19-én.